Prognoserne har i nogle dage haft hvidt i nedbøren torsdag eller fredag. Sne er noget, som vi altid følger meget nøje på TV 2 Vejret, og denne gang er der er tale om sæsonens første sne - hvis den kommer. Prognoserne er ret enige om, at vi får det mildt til og med onsdag, hvorefter en koldfront vil passere natten til torsdag. Kan ende med storm og vindstød af orkanstyrke På bagsiden af koldfronten har flere prognoser nu, at et lille intenst lavtryk skal passere landet i løbet af torsdag. Det kan ende med at blive meget kraftigt med middelvind af stormstyrke og vindstød af orkanstyrke. Der er stadig tre dage til, at lavtrykket skal passere Danmark, så usikkerheden er betydelig. Derfor kan det ende med at blive en "fuser" for meteorologer og blot give kuling. Det er der nok mange, der trods alt vil være glade for. Slud eller tøsne Lavtrykket udvikles på grænsen mellem lun efterårsluft og kold vinterluft, og det er faktisk netop grunden til, at lavtrykket kan blive så kraftigt. Et lavtryk får nemlig sin energi fra temperaturforskelle, og det må man sige er tilfældet torsdag. For første gang i dette efterår kommer der på bagsiden af lavtrykket rigtig vinterluft ned over landet fra nordvest. Allerede torsdag aften kan bygerne begynde at være med slud i det nordjyske, og måske kan det gå over i tøsne, der lægger sig kortvarigt. I løbet af natten kan der også falde slud og tøsne over Nordsjælland. Får vi den første sne torsdag 19. november eller fredag 20. november, så er det senere end vanligt, da gennemsnittet fra 1989-2019 er 12. november. Det er dog ikke usædvanligt, da vi ofte skal frem til slutningen af november eller starten af december for at se de første fnug lægge sig. Slud og sne fredag Bliver lavtrykket ikke så kraftigt, som flere prognoser har her mandag morgen, så er der stadig mulighed for slud og tøsne. Når vinden drejer i nord fredag, har nogle prognoser, at der kan dannes slud- og snebyger i den kolde luft. Så næsten lige meget hvad er der spændende vejr at følge her i ugen. På TV 2 Vejret følger vi udviklingen nøje.

Referat:
Det kan blive med orkanvindstød efterfulgt af byger med mulighed for sne.